1. ------IND- 2020 0338 F-- HU- ------ 20200612 --- --- PROJET

**Törvény a mezőgazdasági és élelmiszeripari termékekre vonatkozó információk átláthatóságáról (a nemzetgyűlés által 2020. május 27-én véglegesen elfogadott szöveg)**

**-**

A törvénynek az értesítés tárgyát képező rendelkezései

**1. cikk**

A fogyasztóvédelmi törvénykönyv L. 412-1. cikke a következőképpen módosul:

1. A szöveg az I. bekezdés 3. pontja után a következő 3a. ponttal egészül ki:

„3a. az előrecsomagolt élelmiszerekre vonatkozó, bármilyen jellegű felirat esetében: a vonatkozó információknak az első forgalomba hozatalért felelős személyek általi online elérhetővé tételének a szabályai, a nyilvánosság és a közigazgatás közötti kapcsolatokról szóló törvénykönyv III. könyvében meghatározott szabályok szerint;”

2. A II. bekezdés a következő albekezdéssel egészül ki:

„Az ugyanezen I. bekezdés 3a. pontjában említett információk esetében e kormányrendeletek többek között meghatározzák a rendelkezésre bocsátás helyét és az adatok formátumát oly módon, hogy egy minden felhasználó számára elérhető, nyilvános adatbázist kell létrehozni és biztosítani kell az adatok szabad újrafelhasználását.”

**2. cikk**

I. – A fogyasztóvédelmi törvénykönyv L. 412-4. cikkének első albekezdése után a szöveg a következő három albekezdéssel egészül ki:

„A nyers vagy feldolgozott kakaót tartalmazó, emberi fogyasztásra szánt termékek esetében a származási országot is kötelezően fel kell tüntetni.

Az Európai Unió több tagállamából vagy több harmadik országból származó mézek keverékéből álló méz esetében valamennyi származási országot fel kell tüntetni a címkén, súly szerint csökkenő sorrendben.

A harmadik albekezdés hatálya alá tartozik a méhpempő is.”

II. – E cikk I. bekezdése 2021. január 1-jén lép hatályba. Ezen időpontot követően a készlet erejéig értékesíthetők vagy ingyenesen szétoszthatók azok az ezen időpont előtt legálisan gyártott vagy forgalomba hozott termékek, amelyek címkéje nem felel meg a fogyasztóvédelmi törvénykönyv L. 412-4. cikkének az e cikkel módosított harmadik albekezdésében foglaltaknak.

**5. cikk**

A fogyasztóvédelmi törvénykönyv IV. könyve I. címe II. fejezetének 2. szakasza a következő L. 412-10. cikkel egészül ki:

„L. 412-10. cikk – Az állati eredetű élelmiszerek jelölésére használt megnevezések nem használhatók a növényi fehérjét tartalmazó élelmiszerek leírása, kereskedelmi forgalomba hozatala és népszerűsítése céljából. Kormányrendelet rögzíti a növényi fehérjék arányát, amely felett nem alkalmazható a megnevezés. A kormányrendelet meghatározza továbbá az e cikk alkalmazására vonatkozó részletes szabályokat, valamint a mulasztás esetén alkalmazandó szankciókat.”

**6. cikk**

A mezőgazdasági és tengeri halászati törvénykönyv L. 641-19. cikke a következő albekezdéssel egészül ki:

„A háztáji sajtok esetében, amennyiben az érlelést a hagyományos eljárások betartása mellett a gazdaságon kívül végzik, az első albekezdésben előírt megjelölések kiegészítéseként a kormányrendeletben meghatározott szabályok szerint biztosítani kell a fogyasztó tájékoztatását.”

**8. cikk**

I. – A fogyasztóvédelmi törvénykönyv IV. könyve I. címe II. fejezetének 2. szakasza a következő L. 412-11. cikkel egészül ki:

„L. 412-11. – A helyben fogyasztott vagy elvitelre szánt italok mérésére vagy étterem működtetésére engedéllyel rendelkező létesítmények üzemeltetőinek olvashatóan fel kell tüntetniük az itallapjukon vagy az egyéb hordozókon a palackban, kancsóban vagy pohárban értékesített borok származását és adott esetben az oltalom alatt álló eredetmegjelölés vagy az oltalom alatt álló földrajzi jelzés megnevezését.”

II. – E cikk I. bekezdése 2020. június 1-jén lép hatályba.

**9. cikk**

A fogyasztóvédelmi törvénykönyv IV. könyve I. címe II. fejezetének 2. szakasza a következő L. 412-12. cikkel egészül ki:

„L. 412-12. cikk – A sörgyártó nevét és címét egyértelműen kell feltüntetni a címkén, hogy az a fogyasztót semmilyen módon – köztük a címke általános megjelenése miatt – ne tévessze meg a sör eredetével kapcsolatban.”